Kun Neste Oy:n komea "Tiiskeri"-alus saapui Suomeen toukokuussa 1970, tiedotustilaisuus kääntyi väittelyksi supertankkerien turvallisuudesta ja ympäristökatastrofien vaarasta. Taustalla olivat Itämeren öljyonnettomuudet.

Rafaelin öljytuhon jälkiä Porvoon saaristossa. Öljyä ja tavaroita rantakivikossa. Neuvostoliittolaisen Rafael-tankkerin öljyonnettomuuden jälkiä Porvoon saaristossa keväällä 1970. Kuva: Yle kuvanauha

Öljyvahingot olivat muuan 1970-luvun taitteen puhutuimmista ympäristöongelmista. Isoille tankkialuksille oli sattunut useita havereita niin Itämerellä kuin muuallakin.

Viimeksi oli neuvostoliittolainen "Rafael" ajanut karille Porvoon edustalla syksyllä 1969. Öljyä siivottiin saaristosta vielä seuraavana keväänä käsipelillä harjojen ja ämpärien kanssa. Saaristolaisten toivottiin itse hoitavan loppupuhdistuksen omatoimisesti ja palkatta.

Neste hankki 1970-luvun alussa kaksi omaa suurtankkeria. Vuonna 1969 rakennettua Tiiskeriä seurasi vuotta myöhemmin sisaralus Enskeri.

Tiiskerin saapumisen kunniaksi järjestetyssä tiedotustilaisuudessa Nesteen toimitusjohtaja Uolevi Raade (1912—1998) saa vastaansa Ylen toimittajan Jukka Pakkasen ja luonnonsuojelijoita edustavan maisteri Ollilan.

Jukka Pakkanen (oik) ja maisteri Ollila (2. oik) Nesteen tiedotustilaisuudessa. Toimittajia Neste Oy:n Tiiskeri-tankkeria koskevassa tiedotustilaisuudessa toukokuussa 1970. Oikealla toimittaja Jukka Pakkanen ja hänen vieressään luonnonsuojelijoiden edustaja maisteri Ollila. Kuva: Yle kuvanauha

Ollilan pelkona on, että yksikin karilleajo muuttaisi Itämeren Kuolleeksi mereksi. Raadelta tiukataan, miksi Suomen pitää olla mukana "katastrofiiin menevässä kehityksessä".

Pakkanen ihmettelee, mikseivät Ylen toimittajat päässeet mukaan Tiiskerille. Myös laivaa ympäröivä poliisivartio ja yhtiön "oma järjestyskaarti" herättivät kummastusta,

Itsetietoinen Raade suhtautuu kysymyksiin ylimielisesti, pyörittelee silmiään, tiuskii ja korottaa ääntään. Hän epäilee kysyjien ymmärrystä aiheesta, syyttelee heitä ja eräässä vaiheessa nousee ylös poistuakseen paikalta.

"Emme ole tulleet tänne kuulusteluun", hän ärähtää vastapuolelle. Kun toiset ilmaisevat huolensa Itämeren haahkojen kohtalosta, Raade toteaa palvelevansa niiden sijasta suomalaisia ihmisiä.